DECIZIA COMISIEI
din 25 aprilie 2007
privind retragerea de pe piață a produselor derivate din porumb GA21xMON810 (MON-ØØØ21-9xMON-ØØ81Ø-6)
[notificată cu numărul C(2007) 1810]
(Numai textele în limbile franceză și olandeză sunt autentice)
(2007/308/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6),
întrucât:
(1)
Produsele derivate din porumbul GA21xMON810 (MON-ØØØ21-9xMON-ØØ81Ø-6) au fost notificate ulterior de către Monsanto Europe SA (numit în continuare „solicitantul”) drept produse existente, în conformitate cu articolul 8 alineatul (1) litera (b) și cu articolul 20 alineatul (1) litera (b) din Regulamentul (CE) nr. 1829/2003 (numit în continuare „regulamentul”), și au fost introduse în Registrul comunitar al produselor alimentare și al furajelor modificate genetic. Domeniul de aplicare a notificării include aditivi alimentari, material furajer și aditivi furajeri produși din porumb MON-ØØØ21-9xMON-ØØ81Ø-6.
(2)
În cadrul Comunității nu a fost acordat consimțământul pentru introducerea pe piață a semințelor de porumb MON-ØØØ21-9xMON-ØØ81Ø-6. Solicitantul notificării privind porumbul MON-ØØØ21-9xMON-ØØ81Ø-6 a indicat într-o scrisoare adresată Comisiei la 1 martie 2007 faptul că 2005 a fost ultimul an în care, la nivel global, s-a aprobat vânzarea de semințe de porumb MON-ØØØ21-9xMON-ØØ81Ø-6.
(3)
Solicitantul a comunicat Comisiei și faptul că nu intenționează să înainteze, în conformitate cu articolul 8 alineatul (4) al doilea paragraf, articolul 11, articolul 20 alineatul (4) al doilea paragraf și, respectiv, articolul 23 din regulament, o cerere de reînnoire a autorizației pentru produsele derivate din porumbul MON-ØØØ21-9xMON-ØØ81Ø-6 acordată în virtutea regulamentului. În consecință, produse derivate din porumb MON-ØØØ21-9xMON-ØØ81Ø-6 nu pot fi introduse pe piața comunitară după 18 aprilie 2007.
(4)
Nu sunt necesare măsuri pentru asigurarea unei retrageri eficiente de pe piață a semințelor de porumb MON-ØØØ21-9xMON-ØØ81Ø-6, deoarece aceste semințe nu vor putea fi introduse în mod legal pe piața comunitară. Deoarece solicitantul a încetat să comercializeze semințe de porumb MON-ØØØ21-9xMON-ØØ81Ø-6 după sezonul de însămânțare din 2005, stocurile de produse derivate din porumb MON-ØØØ21-9xMON-ØØ81Ø-6 au fost epuizate și nu se preconizează că vor mai fi prezente pe piață după 18 aprilie 2007. Cu toate acestea, urme de porumb MON-ØØØ21-9xMON-ØØ81Ø-6 ar putea rămâne prezente în produsele alimentare sau în furaje pentru o anumită perioadă.
(5)
Din motive de securitate juridică, este necesar, în consecință, să se asigure o perioadă de tranziție în timpul căreia produsele alimentare și furajele să poată conține un astfel de material fără ca acest fapt să constituie o încălcare a articolului 4 alineatul (2) sau a articolului 16 alineatul (2) din regulament, în cazul în care prezența acestor substanțe este întâmplătoare sau tehnic inevitabilă.
(6)
Nivelul tolerat și perioada ar trebui să fie stabilite luându-se în considerare perioada necesară până când retragerea de pe piață a semințelor va da rezultate în întregul lanț alimentar și cel furajer. În toate cazurile, nivelul tolerat va rămâne sub pragul de etichetare și de trasabilitate de maximum 0,9 % stabilit în regulament pentru prezența întâmplătoare sau tehnic inevitabilă a materialului modificat genetic în produsele alimentare și în furaje.
(7)
Înscrierile în Registrul comunitar al produselor alimentare și al furajelor modificate genetic, în conformitate cu articolul 28 din regulament privind porumbul MON-ØØØ21-9xMON-ØØ81Ø-6, ar trebui să fie modificate pentru a lua în considerare prezenta decizie.
(8)
Solicitantul a fost consultat cu privire la măsurile stipulate în prezenta decizie.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Prezența materialelor care sunt obținute din porumb MON-ØØØ21-9xMON-ØØ81Ø-6 în produsele alimentare sau în furajele notificate la articolul 8 alineatul (1) litera (b) și la articolul 20 alineatul (1) litera (b) din regulament va fi tolerată până la cinci ani după data de notificare a prezentei decizii:
(a)
cu condiția ca această prezență să fie întâmplătoare sau tehnic inevitabilă; și
(b)
să se regăsească în proporție de maximum 0,9 %.
Articolul 2
Înscrierile în Registrul comunitar al produselor alimentare și al furajelor modificate genetic, în conformitate cu articolul 28 din regulament, privind porumbul MON-ØØØ21-9xMON-ØØ81Ø-6 sunt modificate pentru a lua în considerare prezenta decizie.
Articolul 3
Prezenta decizie se adresează companiei Monsanto Europe SA, Scheldelaan 460, Haven 627, B-2040 Antwerp, Belgia, reprezentanță a Monsanto Company, Statele Unite ale Americii.
Adoptată la Bruxelles, 25 aprilie 2007.